Janne Haaland Matlary

Janne Haaland Matlary (født 27. april 1957 i Mandal) er en norsk statsviter og politiker (tidligere KrF, nå Høyre). Hun er professor i internasjonal politikk ved Universitetet i Oslo. Hun var statssekretær i Utenriksdepartementet i sentrumsregjeringen 1997–2000 og 1. vararepresentant til Stortinget fra Oslo 2009–2013.


== Liv og virke ==


=== Bakgrunn ===
Hun vokste opp i Mandal som datter av Sverre og Ada Haaland. Som 17-årig gymnasiast vant hun en stilkonkurranse om utviklingshjelp, hvor premien var en tur til New York og FN.
Hun har examen artium fra Mandal gymnas fra 1976, mellomfag i idéhistorie fra Universitetet i Oslo fra 1978, mastergrad i sammenlignende politikk, politisk teori og moderne europeisk historie fra University of Minnesota fra 1980, magistergrad i statsvitenskap fra Universitetet i Oslo fra 1983 og doktorgrad fra samme universitet fra 1994. Haaland Matlary har også kurs i amerikansk-europeiske forhold fra Claremont McKenna College fra 1982, sammenlignende europeisk politikk fra European University Institute fra 1982, fransk forretnings- og konversasjonsspråk fra Centre culturel français d'Oslo fra 1989 samt internasjonal bedriftsledelse fra Bedriftsøkonomisk Institutt fra 1990.
Hun konverterte til katolisismen fra et agnostisk ståsted i studentårene.Hun giftet seg i 1985 med ungarske Arpad Albert Ludvig Matláry.


=== Karriere ===
Haaland Matlary var forsker ved Norsk utenrikspolitisk institutt (NUPI) 1987–1992 og forskningsdirektør ved ARENA – Senter for europaforskning 1995–1997, og er professor i internasjonal politikk ved Universitetet i Oslo fra 2001. Hennes forskningsfelt er primært sikkerhetshetspolitikk og strategi, herunder NATO og EU, men også politiske ideologi og verdispørsmål.Hun er medlem av den romersk-katolske kirke. Hun var rådgiver for Det pavelige råd for rettferdighet og fred og Det pavelige råd for familien inntil 2013, og er nå medlem av Det Pavelige Vitenskapsakademi, avdeling samfunnsvitenskap. 
Hun har også vært utenrikspolitisk rådgiver for fyrsten av Liechtenstein, medlem av Forsvarspolitisk utvalg og spaltist i flere aviser og tidsskrifter. Hun skriver fast i Globalt-spalten i avisen Dagens Næringsliv.
Hun har vært politisk aktiv i Kristelig Folkeparti og var statssekretær i Utenriksdepartementet under utenriksminister Knut Vollebæk 1997–2000. I 2009 ble hun valgt til 1. vararepresentant til Stortinget fra Oslo. Hun meldte seg ut av KrF i 2011, fordi hun mente det ikke var seg sin kristendemokratiske ideologi og borgerlige tilhørighet bevisst. I 2012 meldte hun seg inn i Høyre.Janne Haaland Matlary ble i 2001 utnevnt til dame av Malteserordenen.


== Bibliografi ==
2022 -  Demokratiets langsomme død. Den nye intoleransen2014 – Det norske demokratiet i det 21. århundre, medforfatter
2011 – NATO: The Power of Partnerships, medredaktør.
2011 – Comments on prof. Partha dasgupta's paper "Financial crises and the World's Poor".
2011 – Regional security Integration: nordic and Visegrad approaches.
2011 – Tre essays om kristendemokrati, medredaktør.
2010 – Mangfold eller Uniformitet? Norsk Militærprofesjon i endring, redaktør.
2009 – Krigerkultur i en fredsnasjon, redaktør.
2009 – Etikk og militærmakt, medredaktør.
2009 – European Union Security Dynamics. In the New National Interest.
2007 – Denationalisation of Defence. Convergence and Diversity, medredaktør.
2006 – Values and Weapons. From humanitarian intervention to regime change?
2006 – Veruntreute Menschenrechte: Droht eine Diktatur des Relativismus?
2005 – Mot et avnasjonalisert forsvar?, medredaktør.
2003 – "Make Law, not War" - en europeisk utenrikspolitikk?
2003 – Spillet om Irak, medredaktør.
2002 – Intervention for Human Rights in Europe.
2001 – Soft Power, Hard Values: Intervention for Human Rights and Democracy in Europe.


== Referanser ==


== Eksterne lenker ==
(no) Janne Haaland Matlary hos Stortinget 
(no) Janne Haaland Matlary hos Norsk senter for forskningsdata 
(no) Publikasjoner av Janne Haaland Matlary i forskningsdokumentasjonssystemet CRIStin
(no) Publikasjoner av Janne Haaland Matlary i BIBSYS
«Janne Haaland Matlary». Universitetet i Oslo. 
«Janne Haaland Matlary». Minerva. Arkivert fra originalen 24. oktober 2012. Besøkt 1. august 2012.